1. ***Definície pojmov***
2. **Poistník** – fyzická osoba alebo právnická osoba, ktorá s poisťovateľom uzatvorila poistnú zmluvu.
3. **Poisťovateľ** – Poisťovňa Cardif Slovakia, a.s., so sídlom Plynárenská 7/C, 821 09 Bratislava, IČO: 36 534 978 ktorá s poistníkom uzatvorila poistnú zmluvu.
4. **Poistený** - fyzická osoba alebo právnická osoba, ktorá je vlastníkom MZ, na ktorého náhodné poškodenie, zničenie alebo odcudzenie sa vzťahuje poistenie. Ak nie je uvedené inak poistník a poistený môže byť len tá istá osoba.
5. **Oprávnená osoba** – osoba, ktorej vzniká v prípade poistnej udalosti právo, aby jej bolo vyplatené poistné plnenie. Oprávnenou osobou v zmysle týchto poistných podmienok je poistený.
6. **Používateľ MZ** – osoba používajúca MZ so súhlasom poisteného.
7. **Zákazník** – fyzická alebo právnická osoba, ktorá uzavrela Zmluvu o poskytovaní verejných služieb s Orange Slovensko, a.s. so sídlom Metodova 8, 821 08 Bratislava, IČO: 35 697 270 ( ďalej len „Orange“), ktorej predmetom je poskytovanie elektronických komunikačných služieb (ďalej len „Zmluva o  poskytovaní verejných služieb“), a zároveň má pod svojim zákazníckym číslom prideleným Orange minimálne jednu aktívnu SIM kartu.
8. **Obchod**–obchodná sieť predajní prevádzkovaná spoločnosťou Orange alebo jeho obchodnými zástupcami, poskytujúca maloobchodný predaj MZ, pričom za Obchod sa považuje aj internetový obchod na internetovej stránke www.orange.sk, resp. iné komunikačné prostredia, prostredníctvom ktorých je možné si kúpiť MZ.
9. **Poistná udalosť** – náhodná skutočnosť, ktorá nastala počas trvania poistenia, s ktorou je spojená povinnosť poisťovateľa plniť v súlade s týmito poistnými podmienkami a uzatvorenou poistnou zmluvou.
10. **Začiatok poistenia** – okamih, ktorým sa osoba, na ktorej MZ sa vzťahuje poistenie, stala poisteným, poisťovateľ nadobudol právo na poistné podľa uzatvorenej poistnej zmluvy a vznikla mu povinnosť plniť, ak nastane poistná udalosť.
11. **Mobilné telekomunikačné zariadenie** (ďalej aj „MZ“) - mobilný telefón alebo tablet uvedený na trh v Slovenskej republike, s výnimkou satelitných telefónov, alebo modemov vo vlastníctve poisteného, zakúpený v Obchode, bližšie špecifikovaný v  poistnej zmluve a týchto poistných podmienkach.
12. **Krádež** - odcudzenie poisteného MZ treťou osobou spáchané vlámaním alebo odcudzenie poisteného MZ z vrecka oblečenia alebo príručnej batožiny, ktorú mal poistený v momente krádeže pri sebe alebo na sebe, a to bez použitia fyzického alebo psychického násilia. Za krádež sa v zmysle týchto poistných podmienok považuje aj zmocnenie sa poisteného MZ treťou osobou použitím násilia alebo hrozby bezprostredného násilia. Krádež v zmysle týchto poistných podmienok sa považuje za poistnú udalosť iba, ak bola riadne oznámená príslušnému orgánu oprávnenému na vyšetrovanie priestupkov alebo trestných činov.
13. **Vlámanie** – vniknutie tretej osoby na miesto, kde sa poistené MZ nachádza, a to niektorým z nasledujúcich spôsobov:
14. vylámaním, poškodením alebo zničením akýchkoľvek uzatváracích zariadení;
15. sprístupnením miesta nástrojmi, ktoré nie sú určené na jeho riadne otváranie;
16. sprístupnením miesta na to určeným kľúčom, ktorého sa páchateľ zmocnil napadnutím alebo vlámaním;
17. vniknutím inou cestou ako vstupným otvorom alebo otvoreným oknom.
18. **Náhodné poškodenie MZ** – funkčná vada poisteného MZ, brániaca správnemu fungovaniu poisteného MZ, spôsobená náhlym a neočakávaným pôsobením vonkajších síl, ktoré nemohol poistený alebo používateľ ovládať, ich pôsobenie predpokladať a ani ich pôsobenie sám neumožnil.
19. **Zničenie MZ** – náhodné poškodenie MZ, pri ktorom je jeho oprava na základe vyjadrenia servisu nemožná alebo by bola neekonomická.
20. **Opotrebovanie MZ** – postupné zničenie poisteného MZ alebo jeho jednej alebo viacerých podstatných častí, a to bežným používaním MZ, primeraným pokynom výrobcu**.**
21. **Hrubá nedbanlivosť** – nedbanlivosť, pri ktorej poistený alebo používateľ MZ vedel alebo vedieť mal a mohol, že jeho konaním alebo opomenutím môže škoda vzniknúť, ale bez primeraných dôvodov sa spoliehal, že škoda nevznikne, prípadne bol s jej vznikom uzrozumený.
22. **Servis** – autorizované servisné miesto určené poisťovateľom na posúdenie rozsahu poškodenia poisteného MZ a jeho opravu.
23. **Kúpna cena MZ** - maloobchodná cena MZ v plnej výške bez zliav, vrátane DPH, aktuálne platná ku dňu kúpy MZ v Obchode, v ktorom bolo MZ zakúpené.
24. **Časová cena MZ** - cena, ktorú malo poistené MZ v okamihu nahlásenia poistnej udalosti. Časová cena MZ sa stanoví tak, že sa odpočíta amortizácia 1% z Kúpnej ceny MZ za každý začatý mesiac, ktorý uplynul od kúpy MZ po nahlásenie poistnej udalosti.
25. **Prostriedky diaľkovej komunikácie** - prostriedok, ktorý bez súčasného fyzického kontaktu medzi Poistníkom/poisteným a poisťovateľom možno použiť za účelom vzniku, zmeny alebo ukončenia poistenia, najmä, elektronická pošta, telefón, fax, adresný list, ponukový katalóg.
26. **SIM karta** – SIM karta registrovaná na poisteného spoločnosťou Orange, slúžiaca na využívanie jej služieb a identifikáciu zákazníka a nevyhnutná na funkčné využitie poisteného MZ, ku ktorej pridelené číslo je uvedené v poistnej zmluve**.**

***Článok 2*** ***Druh a predmet poistenia***

* 1. Poisťovateľ dojednáva poistenie MZ pre prípad škody vzniknutej
		1. krádežou MZ;
		2. náhodným poškodením alebo zničením MZ;
	2. Predmetom poistenia je MZ.
1. ***Uzatvorenie a zmeny poistnej zmluvy***
	1. Poistná zmluva je uzatvorená:

a) okamihom jej podpisu poistníkom, pokiaľ sa poistná zmluva vypracúva v písomnej forme alebo

b) okamihom, keď poisťovateľ dostal oznámenie o prijatí návrhu poistnej zmluvy, ktoré bolo podané prostredníctvom prostriedkov diaľkovej komunikácie podľa článku 4 bod 2. Za oznámenie o prijatí návrhu poistnej zmluvy sa v zmysle týchto poistných podmienok považuje elektronicky zaznamenaná, jasná a kladná odpoveď osoby, ktorá oznámenie odoslala.

* 1. Poistná zmluva a všetky jej dodatky a zmeny musia mať písomnú formu s výnimkou uvedenou v bode 1 písm. b) tohto článku.
	2. Poistník aj poistený sú povinní odpovedať pravdivo a úplne na všetky otázky poisťovateľa týkajúce sa dojednávaného poistenia. To platí tiež, ak ide o zmenu poistenia.
1. ***Podmienky pre vznik poistenia***
2. Poistenie v rozsahu podľa týchto poistných podmienok vzniká v prípade, že zákazník zakúpil MZ, na ktoré sa má poistenie vzťahovať v Obchode, zaplatil Kúpnu cenu MZ alebo jej časť účtovanú Obchodom,  MZ riadne prevzal a súčasne uzatvoril poistnú zmluvu, resp. uzatvoril poistnú zmluvu do 9 mesiacov odo dňa kúpy MZ, ak v poistnej zmluve nie je uvedené inak.
3. Poistenie môže vzniknúť podľa týchto poistných podmienok aj prostredníctvom prostriedkov diaľkovej komunikácie /telesales/, a to maximálne do 30 dní odo dňa zakúpenia MZ v Obchode.
4. Poistenie v zmysle týchto poistných podmienok nie je možné dojednať v súvislosti s MZ:
	* 1. na ktorý neposkytuje Obchod zákonnú záruku,
		2. ktorého kúpna cena v prípade mobilného telefónu prevyšuje 1600 € a v prípade tabletu je nižšia ako 100 € alebo prevyšuje 1000 €,
		3. ktorý je kupovaný za účelom jeho ďalšieho predaja alebo za účelom akejkoľvek inej podnikateľskej činnosti, okrem jeho používania používateľom za účelom plnenia povinností pre poisteného na základe pracovnoprávneho, štátnozamestnaneckého alebo obdobného vzťahu alebo ako štatutárny orgán poisteného.
		4. ktorý bol v čase jeho nákupu už použitý, ak nie je uvedené inak,
		5. zakúpeného v katalógovom obchode, obchode s použitým tovarom, tržnici alebo akejkoľvek nestálej obchodnej prevádzkarni,
		6. od ktorého kúpy uplynulo viac ako 9 mesiacov.
5. V prípade, že zákazník neuzatvorí poistnú zmluvu súčasne s kúpou MZ, ale poistnú zmluvu uzatvára v lehote 9 mesiacov odo dňa kúpy MZ, je povinný predložiť zariadenie v Obchode na posúdenie, v opačnom prípade poistenie nevznikne, ak poisťovateľ nerozhodne inak.
6. Poistenie v rozsahu podľa týchto poistných podmienok môže vzniknúť a poistenie sa môže súčasne vzťahovať najviac na 20 zariadení vo vzťahu k jednému poistenému a na tom istom MZ nemôže vzniknúť viac poistení podľa týchto poistných podmienok.
7. V poistnej zmluve môžu byť stanovené i ďalšie podmienky, ktoré obmedzujú možnosť vzniku poistenia.
8. ***Poistná doba, začiatok a koniec poistenia***
9. Poistná doba je dva roky odo dňa začiatku poistenia.
10. Začiatok poistenia je 0:00 hod dňa nasledujúceho po dni uzatvorenia poistnej zmluvy, za predpokladu splnenia podmienok pre vznik poistenia uvedených v článku 4, ak v poistnej zmluve nie je uvedené inak.
11. Koniec poistenia sa stanovuje na 24:00 hodinu posledného dňa poistnej doby podľa bodu 1, pokiaľ nie je uvedené v Článku 11 týchto poistných podmienok inak.
12. ***Poistné***
	1. Poistné je cena za poskytovanie poistnej ochrany dohodnutej v uzatvorenej poistnej zmluve.
	2. Poistné sa platí mesačne, pričom splatnosť a výška poistného je stanovená v poistnej zmluve.
	3. Základom pre výpočet poistného je druh MZ a Kúpna cena MZ, a to bez ohľadu na to, či bola táto cena zaplatená v plnej výške alebo iba jej časť účtovaná predajcom MZ.
	4. Akákoľvek platba sa považuje za zaplatenú okamihom keď je príslušná suma odovzdaná v hotovosti príjemcovi platby alebo deň, hodina a minúta, kedy dôjde k pripísaniu príslušnej sumy na účet príjemcu.
	5. Pre neplatenie poistného poistenie zanikne podľa Článku 11, bod 1, písm. e\ bez náhrady.
	6. Poisťovateľ má právo na poistné za dobu do zániku poistenia v súlade s ustanovením § 803 ods. 1 Občianskeho zákonníka. Poisťovateľ vráti poistníkovi nespotrebované poistné v zmysle poistnej zmluvy.
13. ***Územná platnosť poistenia***

Územná platnosť poistenia je v zmysle týchto poistných podmienok obmedzená na krajiny Európy.

1. ***Poistná udalosť***
	1. Poistnou udalosťou sa rozumejú všetky alebo niektoré z nasledujúcich skutočnosti:
		1. krádež poisteného MZ,
		2. náhodné poškodenie alebo zničenie poisteného MZ,
	2. Pre účely týchto poistných podmienok sa dňom vzniku poistnej udalosti rozumie deň, keď došlo ku krádeži, náhodnému poškodeniu alebo zničeniu poisteného MZ.
	3. Poistnou udalosťou nie je odcudzenie MZ, pri ktorom sa páchateľ nedopustil vlámania alebo napadnutia alebo krádež voľne odloženého poisteného MZ, a to i v prípade, keď mal poistený takýto MZ v čase krádeže na dosah alebo na dohľad.
	4. Poistnou udalosťou nie je také poškodenie alebo zničenie MZ, na ktoré sa vzťahuje zákonná záruka predajcu.
	5. Poistnou udalosťou nie je poškodenie alebo zničenie MZ, ktoré bolo pred uzatvorením poistnej zmluvy opravované, ak škodová udalosť nastala do troch mesiacov odo dňa uzatvorenia poistnej zmluvy.
2. ***Poistné plnenie***
	1. V prípade poistnej udalosti, poisťovateľ poskytuje poistné plnenie oprávnenej osobe, pričom:
		1. V prípade krádeže poisteného MZ, poskytne poisťovateľ poistné plnenie vo výške Časovej ceny MZ;
		2. V prípade náhodného poškodenia poisteného MZ, poisťovateľ poskytne poistné plnenie vo výške primeraných nákladov na opravu poisteného MZ vykonanú servisom, a to maximálne za tri poistné udalosti počas poistnej doby, pričom súčet týchto poistných plnení nesmie presiahnuť Časovú cenu MZ;
		3. Pokiaľ predpokladané náklady na opravu poisteného MZ alebo súčet už vyplateného poistného plnenia podľa písm. b\ tohto bodu a predpokladaných nákladov na opravu opätovne poškodeného poisteného MZ prevýši Časovú cenu MZ, MZ sa považuje za zničené. Poisťovateľ poskytne poistné plnenie vo výške Časovej ceny MZ zníženej o prípadné už vyplatené poistné plnenia podľa písm. b\ tohto bodu.
	2. Poisťovateľ je oprávnený poistné plnenie odmietnuť:
		1. ak sa dozvie až po poistnej udalosti, že jej príčinou je skutočnosť, ktorú pre vedome nepravdivé alebo neúplné odpovede nemohol zistiť pri dojednávaní poistenia, a ktorá pre vznik poistenia bola podstatná, alebo
		2. ak poistený pri uplatňovaní si práva na poistné plnenie uvedie vedome nepravdivé alebo účelovo skreslené údaje týkajúce sa vzniku udalosti alebo jej rozsahu alebo podstatné údaje o takejto udalosti zamlčí.

Odmietnutím poistného plnenia podľa tohto bodu poistenie zanikne.

* 1. V prípade, že nastane taká poistná udalosť, ku ktorej dôjde následkom užitia omamných látok, alebo liekov v dávkach nezodpovedajúcich lekárskemu predpisu, alebo spôsobená užitím alkoholu, či sústavným alkoholizmom, je poisťovateľ oprávnený poistné plnenie z poistnej zmluvy primerane znížiť, podľa toho aký vplyv mali tieto skutočnosti na vznik poistnej udalosti a rozsah povinnosti plniť.
	2. Ak malo porušenie povinností poisteného z poistnej zmluvy podstatný vplyv na vznik poistnej udalosti alebo na zväčšenie rozsahu poistnej udalosti, je poisťovateľ oprávnený plnenie zo zmluvy znížiť podľa toho, aký vplyv malo toto porušenie na rozsah jeho povinnosti plniť.
	3. Poisťovateľ je povinný poskytnúť poistné plnenie do 15 dní len čo skončil vyšetrovanie potrebné na zistenie rozsahu svojej povinnosti plniť. Ak sa nemôže skončiť vyšetrenie do jedného mesiaca po tom, ako sa poisťovateľ o poistnej udalosti dozvedel, je poisťovateľ povinný na požiadanie poskytnúť poistenému primeraný preddavok. Lehota jedného mesiaca neplynie, pokiaľ je šetrenie znemožnené alebo sťažené vinou poisteného.
	4. Pri výplate poistného plnenia má poisťovateľ právo odpočítať od poistného plnenia nedoplatok poistného.
	5. Právo na poistné plnenie nezaniká zánikom poistenia, pokiaľ k zániku poistenia došlo až po vzniku poistnej udalosti a právo na poistné plnenie bolo u poisťovateľa riadne uplatnené bez zbytočného odkladu.
	6. V prípade, že dôjde zo strany tretej osoby k dodatočnej náhrade nákladov vzniknutých poistenému v súvislosti s náhodným poškodením alebo zničením MZ, pričom vynaloženie týchto nákladov už bolo nahlásené poisťovateľovi a poisťovateľ už poskytol poistné plnenie, je poistený povinný takéto poistné plnenie alebo jeho časť rovnajúcu sa nákladom uhradeným treťou osobou vrátiť poisťovateľovi. To platí i v prípade, ak poistený získa späť odcudzené MZ, za ktorý už poisťovateľ poskytol poistné plnenie.
1. ***Výluky z poistného plnenia***
2. Poisťovateľ nie je povinný plniť:
	* 1. ak je udalosť zapríčinená poisteným, poistníkom, používateľom MZ alebo treťou osobou úmyselne;
		2. ak bolo odcudzenie alebo poškodenie MZ umožnené hrubou nedbanlivosťou poisteného, poistníka alebo používateľa MZ, vrátane jeho poškodenia pádom, ktorý nebol vyvolaný náhlym a neočakávaným pôsobením vonkajšej sily ale hrubou nedbanlivosťou pri manipulácii s MZ;
		3. ak bolo poistené MZ poškodené, zničené alebo zabavené na to oprávnenými úradmi;
		4. ak poistený nevie alebo nechce uviesť skutočnosti, za akých k udalosti došlo;
		5. ak k udalosti došlo v súvislosti s občianskou vojnou alebo akoukoľvek vojnovou udalosťou, s aktívnou účasťou poisteného alebo používateľa MZ na nepokojoch, trestných činoch a priestupkoch, teroristických akciách a sabotážach;
		6. ak identifikačné číslo výrobcu IMEI alebo výrobné číslo MZ nie je možné ohlásiť poisteným poisťovateľovi;
		7. ak ku krádeži došlo počas prepravy MZ vykonávanej na základe prepravnej zmluvy;
		8. ak poškodenie nemá vplyv na funkčnosť a použiteľnosť MZ (napr. estetické poškodenie);
		9. ak poškodenie nastalo pri manipulácií s ohňom, úderom blesku, zemetrasením, zosuvom pôdy, víchricou, explóziou alebo povodňou alebo v súvislosti s pôsobením radiácie;
		10. ak poškodenie vzniklo bežným opotrebovaním poisteného MZ, zanedbaním jeho údržby alebo postupným pôsobením korózie, vlhkosti, tepla alebo chladu;
		11. ak za poruchu, poškodenie alebo nedostatky komponentov vyplývajúce z výrobnej vady poisteného MZ zodpovedá výrobca a v súvislosti s tým sťahuje konkrétny druh MZ plošne z trhu;
		12. ak sú poškodenia spôsobené nesprávnou inštaláciou, opravou alebo údržbou MZ, poškodenie vyplýva z nerešpektovania návodu na používanie MZ, uvedené v popise výrobcu, vrátane použitia výrobcom neschválených doplnkov;
		13. náklady za opravy mimo schválený servis;
		14. ak je poškodenie kryté akoukoľvek zákonnou zárukou alebo garanciou zo strany predajcu, dodávateľa, výrobcu, servisu alebo inej strany, ktorá vyplýva z kúpy MZ, jeho servisu alebo je vymedzená príslušnou legislatívou;
		15. náklady za škody na príslušenstve a spotrebnom materiáli (napr. handsfree, nabíjačka, batéria, prídavné karty a všetko príslušenstvo spojené s MZ).
		16. akékoľvek škody spôsobené poisteným MZ;
		17. za priame alebo nepriame dôsledky poškodenia alebo straty základných údajov alebo software alebo obsahu MZ a SIM karty;
		18. za náklady v súvislosti s prepravou MZ z miesta jeho poškodenia do servisu, vrátane rizika spojeného priamo i nepriamo s prepravou poškodeného MZ;
		19. za náklady na inštaláciu, bežnú údržbu, čistenie, nastavenie, prehliadku alebo úpravu MZ vrátane nákladov na opravy MZ ku ktorého poškodeniu došlo niektorou z týchto činností;
		20. za poškodenie v dôsledku kolísania a/alebo prerušenia dodávky elektrickej energie z akéhokoľvek dôvodu;
		21. za poškodenie MZ spôsobené chybami v software alebo chybnou inštaláciou software;
		22. akékoľvek škody alebo straty, v týchto poistných podmienkach neuvedené, ktoré poistenému vznikli počas alebo následne po poistnej udalosti.
		23. ak ide o náhodné poškodenie MZ, ktoré nastalo počas prvých 3 mesiacov po vzniku poistenia a zároveň ide o MZ, ktoré v dobe pred vznikom poistenia prešlo záručnou alebo nezáručnou opravou
3. ***Zánik poistenia***
	1. Poistenie zaniká:
		1. uplynutím poistnej doby;
		2. zánikom vlastníckeho práva k  poistenému MZ, bez ohľadu na to, akým spôsobom k nemu dôjde;
		3. dňom nahlásenia straty MZ poisťovateľovi;
		4. dňom krádeže alebo zničenia MZ, bez ohľadu na to, či takúto krádež alebo zničenie poisťovateľ uznal ako poistnú udalosť;
		5. pre neplatenie poistného v súlade s § 801 Občianskeho zákonníka;
		6. dohodou k poslednému dňu zúčtovacieho obdobia priradeného Poistníkovi spoločnosťou Orange Slovensko, a.s. za predpokladu, že dohoda je uzatvorená najneskôr v druhý pracovný deň pred ukončením zúčtovacieho obdobia priradeného Poistníkovi ;
		7. odstúpením od poistnej zmluvy podľa § 802 ods. 1 Občianskeho zákonníka;
		8. odmietnutím plnenia v súlade s § 802 ods. 2 Občianskeho zákonníka a podľa článku 9 bod 2 poistných podmienok;
		9. ak k uzatvoreniu poistnej zmluvy bolo uskutočnené prostredníctvom prostriedkov diaľkovej komunikácie, tak odstúpením v zmysle zákona č. 266/2005 Z.z.;
		10. písomnou dohodou zmluvných strán;
		11. odstúpením poisteného od kúpnej zmluvy na MZ s Obchodom;
		12. zánikom MZ, na ktorý sa poistenie vzťahuje, pričom za zánik MZ sa považuje aj výmena MZ alebo vrátenie kúpnej ceny MZ v rámci reklamačného konania v rámci zákonnej záruky;
		13. vyplatením poistného plnenia vo výške časovej ceny MZ alebo viacerých poistných plnení, ktorých súčet dosiahne časovú cenu MZ,
		14. posledným dňom doby, počas ktorej je záruka na tovar poskytovaná predajcom v zmysle platných právnych predpisov;
		15. ďalšími spôsobmi uvedenými na inom mieste týchto poistných podmienok, v poistnej zmluve alebo stanovenými zákonom.
	2. Poistenie zaniká v dôsledku tej zo skutočnosti, ktorá nastane ako prvá.
	3. Úmrtím poisteného poistenie MZ zaniká.
	4. Poisťovateľ má právo na poistné za dobu do zániku poistenia v súlade s ustanovením § 803 ods. 1 Občianskeho zákonníka. Poisťovateľ vráti poistníkovi nespotrebované poistné, ktoré sa určí ako rozdiel zaplateného poistného a spotrebovaného poistného.
4. ***Povinnosť poisťovateľa***
5. Poisťovateľ je povinný plniť z poistných udalostí v súlade s týmito poistnými podmienkami a v súlade s ustanoveniami poistnej zmluvy.
6. Poisťovateľ je povinný zabezpečiť prešetrenie každej poistnej udalosti o ktorej sa dozvie a písomne informovať poisteného o výsledku takéhoto prešetrenia.
7. Poistná zmluva môže stanoviť aj ďalšie povinnosti poisťovateľa.
8. ***Povinnosti poistníka a poisteného***
	1. Poistník je povinný platiť poisťovateľovi poistné podľa Článku 6 týchto poistných podmienok.
	2. Poistený aj poistník sú povinní odpovedať poisťovateľovi pravdivo a úplne na všetky písomné otázky týkajúce sa poistenia. To isté platí i pri zmene poistenia. Poistník aj poistený sú povinní poskytovať poisťovateľovi informácie, ktoré súvisia s poistením, a to v rozsahu stanovenom v poistnej zmluve.
	3. Poistený je povinný dbať na to, aby nedošlo k zvýšeniu rozsahu poistnej udalosti, predovšetkým zdržať sa konania, ktoré by mohlo viesť k zvýšeniu rozsahu poškodenia MZ a je povinný vykonať všetky jemu dostupné a účelné opatrenia na odvrátenie poistnej udalosti alebo na zabránenie zväčšenia jej rozsahu.
	4. Poistený alebo jeho oprávnený zástupca sú povinní bez zbytočného odkladu nahlásiť škodovú udalosť poisťovateľovi a odovzdať všetky požadované doklady a informácie, a to podľa uzatvorenej poistnej zmluvy, článku 14 týchto poistných podmienok, ako aj tie, ktoré si poisťovateľ vyžiada a postupovať dohodnutým. spôsobom.
	5. V prípade pochybností o vzniku alebo rozsahu poistnej udalosti je povinnosťou poisteného dokázať, že k poistnej udalosti došlo v deklarovanom rozsahu.
	6. Poistený je povinný bez zbytočného odkladu nahlásiť odcudzenie poisteného MZ príslušným orgánom činným v trestnom konaní.
	7. Poistený je povinný riadiť sa pri výbere servisu a zabezpečení diagnostiky a opravy poškodeného MZ pokynmi poisťovateľa, nevykonávať žiadne opravy poisteného MZ svojpomocne, nedávať poistené MZ na opravu servisu, ktorý nie je vopred schválený.
	8. Ďalšie povinnosti poistníka a/alebo poisteného môžu byť stanovené v poistnej zmluve.
9. ***Podmienky a doklady požadované poisťovateľom pre likvidáciu poistnej udalosti***
	1. Poistený, ktorému nastala škodová udalosť, je povinný túto nahlásiť poisťovateľovi a postupovať ďalej podľa jeho pokynov, najmä poskytnúť poisťovateľovi alebo osobe určenej poisťovateľom bez zbytočného odkladu úplne vyplnený formulár „Oznámenie poistnej udalosti“ ktorý musí obsahovať i presný opis skutočností, za akých ku škodovej udalosti došlo a nasledujúce doklady (prípadne ich kópie) nevyhnutné pre posúdenie vzniku nároku na poistné plnenie, ak ich poisťovateľ požaduje:
		1. kópiu poistnej zmluvy,
		2. doklad o kúpe MZ (napr. účtenka z registračnej pokladne),
		3. v prípade, že došlo k zmene vlastníctva MZ, pričom poistenie ostalo zachované, tiež doklad o nadobudnutí vlastníctva MZ.
	2. Poistený, ktorý si chce uplatniť právo na poistné plnenie, je povinný v prípade krádeže poisteného MZ okrem povinnosti v bode 1 tohto článku, podať čo najskôr po zistení krádeže trestné oznámenie kompetentným orgánom činným v trestnom konaní, v ktorom musia byť uvedené okolnosti krádeže MZ ako aj identifikačné údaje poisteného MZ (napr. značka, model, sériové číslo/IMEI) a predložiť poisťovateľovi potvrdenie o podaní trestného oznámenia krádeže poisteného MZ; V prípade, že k poistnej udalosti došlo v zahraničí, je poistený povinný ohlásiť udalosť na najbližšom úradnom mieste k tomu určenom a poisťovateľovi doložiť kópiu dokladu o takomto oznámení.
	3. Poisťovateľ si vyhradzuje právo požadovať od poisteného aj iné doklady, ktoré považuje za potrebné a sám preskúmavať skutočnosti, ktoré považuje za nutné k zisteniu povinnosti poisťovateľa plniť. Všetky informácie, o ktorých sa poisťovateľ dozvie pri preskúmavaní skutočností týkajúcich sa zisťovania povinnosti poisťovateľa plniť, smie použiť len pre svoju potrebu, v rozsahu nevyhnutnom pre účely vybavovania poistných udalostí, inak len so súhlasom poisteného.
	4. Poistený je povinný poskytnúť poisťovateľovi súčinnosť a prípadnú plnú moc v prípade, že poisťovateľ uplatní oprávnenie zisťovať a preskúmavať skutočnosti dôležité pre posúdenie vzniku poistnej udalosti a stanovenie výšky poistného plnenia.
	5. Doklady preukazujúce vznik poistnej udalosti, ktoré sú predložené poisťovateľovi, musia byť vystavené podľa slovenského práva. Doklady, ktoré nie sú vystavené podľa slovenského práva, uzná poisťovateľ ako preukazujúce vznik poistnej udalosti, ak z ich obsahu nesporne vyplýva, že poistná udalosť skutočne nastala. Ak nie sú doklady preukazujúce vznik poistnej udalosti predložené podľa slovenského práva a poisťovateľ ich neuzná ako preukazujúce vznik poistnej udalosti, má sa za to, že poistná udalosť nenastala. Pokiaľ sú doklady preukazujúce vznik poistnej udalosti vystavené v inom ako slovenskom jazyku, je poistený povinný doložiť úradný preklad týchto dokladov, pokiaľ ho o to poisťovateľ požiada.
10. ***Ochrana osobných údajov***
11. Poisťovateľ je podľa zákona č. 8/2008 Z. z. o poisťovníctve ( ďalej len „ zákon o poisťovníctve“) v súlade so zákonom č. 122/2013 Z.z o ochrane osobných údajov ( ďalej len „zákon o ochrane osobných údajov“) oprávnený spracovávať osobné údaje dotknutých osôb aj bez ich súhlasu za účelom a v rozsahu stanovenom zákonom o poisťovníctve. Účelom spracúvania osobných údajov je v zmysle zákona o poisťovníctve identifikácia dotknutých osôb a ich zástupcov a zachovania možnosti následnej kontroly tejto identifikácie, uzavieranie poistných zmlúv a správa poistenia medzi poisťovateľom; a dotknutými osobami, ochrana a domáhanie sa práv poisťovateľa voči dotknutým osobám, zdokumentovanie činnosti poisťovateľa, výkon dohľadu nad poisťovňami a nad ich činnosťami a na plnenie povinností a úloh poisťovateľa, ktoré mu vyplývajú zo všeobecne záväzných právnych predpisov.
12. Poisťovateľ môže poveriť spracovaním osobných údajov tretiu osobu (ďalej len „Sprostredkovateľ“), a to aj osobu so sídlom mimo územia Slovenskej republiky.
13. Poisťovateľ si splnil svoje oznamovacie povinnosti voči dotknutej osobe v zmysle zákona o ochrane osobných údajov uverejnením zoznamu sprostredkovateľov, okruhu príjemcov, tretích strán a tretích krajín, do ktorých môžu byť osobné údaje poskytnuté, ich zverejnením na svojej internetovej stránke, s čím dotknutá osoba súhlasí. Osobné údaje môžu byť predmetom cezhraničného prenosu a môžu byť sprístupnené a poskytnuté osobám a ďalším orgánom podľa zákona o poisťovníctve, v súlade so zákonom o ochrane osobných údajov
14. Oprávnenie podľa tohto článku platia po celú dobu existencie poistenia a po jeho zániku počas doby stanovenej zákonom o poisťovníctve a vzťahujú sa i na tretiu osobu, na ktorú podľa osobitných predpisov prešli práva a povinnosti poisťovateľa z poistného vzťahu, ktorého súčasťou sú tieto poistné podmienky.
15. Dotknutá osoba je povinná oznámiť poisťovateľovi každú zmenu alebo chybu svojich údajov; poisťovateľ nenesie zodpovednosť za spracovanie alebo použitie nesprávnych alebo neaktuálnych údajov v prípade nesplnenia tejto povinnosti.
16. Dotknutá osoba má právo domáhať sa svojich práv v súvislosti so spracovávaním osobných údajov spôsobom a v rozsahu stanovenom zákonom o ochrane osobných údajov. Práva dotknutej osoby sú uvedené v § 28 zákona o ochrane osobných údajov. Na základe písomnej žiadosti môže dotknutá osoba od poisťovateľa požadovať najmä: potvrdenie, či sú alebo nie sú osobné údaje o nej spracované, informácie o stave spracúvania svojich osobných údajov, informácie o zdroji, z ktorého boli získané osobné údaje, zoznam osobných údajov, ktoré sú predmetom spracúvania,  opravu nesprávnych, neúplných alebo neaktuálnych osobných údajov a likvidáciu jej osobných údajov, ak bol splnený účel ich spracúvania alebo ak došlo k porušeniu zákona o ochrane osobných údajov.

***Článok 16 Adresy a oznámenia***

#### Všetky oznámenia a žiadosti týkajúce sa poistenia sa podávajú písomne, ak nie je dohodnuté medzi poistníkom/poisteným a poisťovateľom inak. Oznámenia adresované poisťovateľovi sú účinné ich doručením. Oznámenia a žiadosti, ktoré nemajú písomnú formu sú neplatné, pokiaľ v týchto poistných podmienkach nie je uvedené inak.

#### V prípade, že poistník/poistený uvedie kontaktné telefónne číslo a/alebo emailovú adresu poisťovateľ je oprávnený na komunikáciu s poistníkom/poisteným využívať aj tieto komunikačné kanály a zasielať korešpondenciu na takto uvedenú kontaktnú mailovú adresu. Korešpondencia sa považuje za doručenú momentom jej odoslania poisťovateľom na kontaktnú mailovú adresu poistníka/poisteného.

#### Poistený/poistník je povinný informovať bez zbytočného odkladu poisťovateľa a poistníka o každej zmene svojich kontaktných údajov.

***Článok 17 Spôsob vybavovania sťažností***

Poisťovateľ prijíma sťažností podávané písomne a ústne. Sťažnosť sa podáva písomne prostredníctvom pošty na adresu poisťovateľa, e-mailu alebo faxom. O sťažnosti podanej ústne sa spíše záznam, ktorý sťažovateľ podpíše. Sťažovateľ musí v sťažnosti uviesť svoje meno, priezvisko, adresu, predmet sťažnosti a čoho sa domáha. Anonymná sťažnosť sa vybavuje iba v tom prípade, ak obsahuje konkrétne údaje, ktoré nasvedčujú, že bol porušený právny predpis. Poisťovateľ sťažnosť posúdi v lehote 30 dní od jej doručenia. V odôvodnených prípadoch môže poisťovateľ lehotu na vyjadrenie k sťažnosti predĺžiť na 60 dní, pričom v takom prípade sťažovateľovi oznámi dôvody predĺženia lehoty. O spôsobe vybavenia sťažnosti bude sťažovateľ písomne upovedomený. Sťažovateľ sa vždy môže obrátiť so svojou sťažnosťou aj na orgán dohľadu nad poisťovníctvom a finančným sprostredkovaním, ktorým je Národná banka Slovenska.

***Článok 18 Rozhodné právo***

* 1. Poistenie a všetky právne vzťahy z neho vyplývajúce sa riadia právnym poriadkom Slovenskej republiky a platia pre ne príslušné ustanovenia Občianskeho zákonníka (ďalej tiež „zákon“), poistnej zmluvy a tieto Všeobecné poistné podmienky poistenia mobilného telekomunikačného zariadenia pre prípad škody - OSK (ďalej len “poistné podmienky”), ktoré tvoria neoddeliteľnú súčasť poistnej zmluvy uzatvorenej medzi poisťovateľom a poistníkom. V prípade rozporu medzi ustanoveniami jednotlivých citovaných dokumentov budú mať prednosť v poradí najprv kogentné ustanovenia zákona a ostatných všeobecne záväzných právnych predpisov, potom ustanovenia poistnej zmluvy, potom ustanovenia poistných podmienok a napokon dispozitívne ustanovenia zákona a ostatných všeobecne záväzných právnych predpisov.
	2. Všetky prípadné spory v súvislosti s poistením budú zmluvné strany prednostne riešiť mimosúdnou cestou, a to vzájomnou dohodou. V prípade, ak nedôjde k vyriešeniu sporu mimosúdnou cestou spor bude riešiť v zmysle platných právnych predpisov Slovenskej republiky príslušný súd.

#### *Článok 19 Záverečné ustanovenia*

1. Od ustanovení týchto poistných podmienok, pokiaľ to vyžaduje charakter a účel poistenia, je možné sa v poistných zmluvách odchýliť tam, kde je to v týchto poistných podmienkach uvedené, inak iba ak je to v prospech poisteného.
	1. Tieto poistné podmienky nadobúdajú účinnosť dňa 11.11.2015.